Oll Blüchert, de stunn ruhig dor
Mit sinen witten Bort un mit sin wittes Hor
Un kek sick bald den Jammermann
Un bald den Herrn Burmeister an,
As wenn hei nich recht weiten ded,
Wat allens dit bedüden süll.
Bi den Burmeister sine Red,
Dor grifflacht hei sick heimlich in de Still,
Doch as de Kniperfru un ehre Gören
Nu an tau rohren fangen deden
Un as de Kniper vör em stünn,
Grad liksterwelt as Botter an de Sünn,
As so en afgebräu'ten Hund,
Dunn würd de Sak em doch tau bunt.
›Wat soll dat sind?‹ säd hei, ›jeht man nach Haus!
Ick kümmre mir och nich die Laus
Um die oll dämlich Rökerbüß.
Ick hab jerocht; dat is jewiß!
Der Mann, der hat janz recht jehabt,
Als er die Pfeif' mir weggeschnappt.
Dat is nu einmal schon jeschehn.
Nu laßt den armen Deuwel jehn!
So, so, mein Sohn, nu jeh man weck,
Da hast en Daler vor den Schreck.‹